වල්ලාපට්ට ශාකයේ ඉතා වටිනා මැලියම් විශේෂය අඩංගු කිලෝ 01 යි ග්‍රෑම් දෙසිය පනහක් අඩංගු ශාක කොටස් තොගයක් විදේශයකට යැවීම සඳහා රුපියල් ලක්ෂ අසූවක මිලකට අලෙවි කිරීමට ගිය ජාවාරමකට සම්බන්ධ සැකකරුවන් අටදෙනෙකු පන්විල පොලිසිය මඟින් අත්අඩංගුවට ගනු ලැබ ඇත.මඩකළපුව, එරාවූර්, මන්නාරම, මුතූර්, ත්‍රීකුණාමලය ආදී ප්‍රදේශවල පදිංචිකරුවන් පිරිසක් මෙලෙස අත්අඩංගුවට ගෙන තිබේ.පන්විල පොලිසියට ලද තොරතුරක් මත සිදුකළ වැටලීමකදී හුන්නස්ගිරි රක්ෂිතය ආශ්‍රිත ප්‍රදේශයේදී සැකකරුවන් අත්අඩංගුවට ගෙන ඇත.මැලේසියාව ඇතුළු රටවල් කිහිපයක් සමඟ සබඳතා පවත්වන පුද්ගලයකුට රුපියල් ලක්ෂ අසූවක මුදලකට මෙම වල්ලාපට්ට මැලියම් අඩංගු ශාක තොගය අලෙවි කිරීමට සූදානම් කැර තිබියදී පොලිස් අත්අඩංගුවට පත්ව තිබේ.මධ්‍යම පළාත භාර ජ්‍යෙෂ්ඨ නියෝජ්‍ය පොලිස්පති එච්. එන්. බී. අඹන්වල මහතාගේ විශේෂ උපදෙස් මත මහනුවර ජ්‍යෙෂ්ඨ පොලිස් අධිකාරි ගාමිණී ඇල්ලේපොල මහතාගේ මෙහෙයවීමෙන් පන්විල පොලිස් ස්ථානාධිපති ප්‍රධාන පොලිස් පරීක්ෂක සමන් අංගම්මන මහතා ඇතුළු පිරිසක් මෙහි වැඩිදුර පරීක්ෂණ පවත්වති..